**Sellon ampumavälikohtaus** tapahtui Espoon Leppävaarassa sijaitsevan kauppakeskus Sellon Prisma-myymälässä 31. joulukuuta 2009 noin kello 10. Välikohtauksessa kuoli neljä Prisman työntekijää. Lisäksi ampuja surmasi espoolaisessa yksityisasunnossa entisen naisystävänsä, jota poliisi pitää iskun pääasiallisena kohteena, ja lopuksi itsensä. Uhri oli hakenut apua useasti, mutta ei ollut onnistunut pääsemään eroon miehestään. Hän oli jopa soittanut hätäkeskukseen vähän ennen tekoa ja pyytänyt apua. Hätäkeskus oli vastannut, että "elä nyt normaalisti siinä vaan". Poliisi epäilee, että tapahtumien motiivina olivat ampujan ja hänen entisen naisystävänsä väliset ihmissuhdeongelmat, sillä mikään ampujan taustassa ei viittaa uskonnolliseen tai poliittiseen aktiivisuuteen.

Tapahtumien kulku
-----------------

Poliisi sai ilmoituksen ampumistapauksesta kello 10.08. Kauppakeskuksen kaikki asiakkaat evakuoitiin ja alue eristettiin. Poliisi etsi ampujaa kauppakeskuksesta ja sen lähialueilta. Poliisi kielsi junien pysähtymisen Leppävaaran asemalla. Matkustajien tuli kiellon aikana käyttää Kilon tai Mäkkylän asemia. Junien pysähtymiskielto purettiin kello 15.41.

### Tekijä

Poliisin mukaan ampujaksi epäilty oli vuonna 1966 Mitrovicassa syntynyt **Ibrahim Shkupolli**. Hän oli Kosovon albaani, joka oli tullut Suomeen pakolaisena. Asuessaan 1990-luvulla useita vuosia Mikkelissä hänet tuomittiin muun muassa liikennerikkomuksista ja pahoinpitelyistä. Shkupolli oli tuomittu myös pahoinpitelystä vuonna 2001, ampuma-aserikoksesta vuosina 2004 ja 2007 sekä useisiin lähestymiskieltoihin nyt kuollutta entistä naisystäväänsä kohtaan, johon hänellä oli ollut 18 vuotta kestänyt suhde.  Lisäksi hän on ollut keskusrikospoliisin tutkittavana laittoman maahanmuuton järjestämisestä. Uusimmat rikosepäilyt ainakin kahdesta petoksesta ja laittomasta uhkauksesta olivat ennen tätä ampumistapausta menneet Espoossa syyteharkintaan. Shkupolli oli hakenut Suomen kansalaisuutta mutta ei ollut saanut sitä rikollisen taustansa takia.

Poliisi sai heti ampumistapauksen jälkeen käyttöönsä tavaratalon valvontakameran nauhan, jolta voitiin seurata kaikkien ampumisten tapahtumakulku. Poliisi pystyi tämän vuoksi heti aloittamaan teosta epäillyn etsinnät.

Poliisin mukaan Shkupolli surmasi neljä uhreistaan laittomasti hallussaan olleella 9 mm:n kaliiperisella CZ 75 –pistoolilla. Ampumisessa käytetty ase oli anastettu Norjasta vuoden 1990 kesällä aseliikkeeseen tehdyn murron yhteydessä. Aseen kerrotaan olevan "yleinen eri maiden armeijoiden ja poliisilaitosten palveluskäytössä". Asetyyppiä tiedetään liikkuvan paljon myös laittomilla asemarkkinoilla. Ensimmäisen uhrinsa, asunnosta löydetyn naisen, hän surmasi teräaseella raa’aksi ja julmaksi kuvaillulla tavalla.

### Surmansa saaneet

Muistokynttilöitä kauppakeskus Sellon edessä 3. tammikuuta 2010.
Poliisi vahvisti kuuden henkilön saaneen surmansa. Näistä neljä oli miehiä ja kaksi naisia. Yksi uhreista oli ampumisista epäilty itse. Muiden surmansa saaneiden henkilöllisyyttä ei heidän omaistensa pyynnöstä ole julkistettu.

Shkupollin entinen naisystävä löydettiin samana päivänä kello 11.50 surmattuna asunnostaan.  Poliisin mukaan hänet oli surmattu ensimmäisenä.

Kauppakeskuksessa surmattu 45-vuotias nainen oli Prisman henkilökuntaa ja 27–40-vuotiaat miehet Prisman esimiehiä. Shkupollin arvellaan tavoitelleen kauppakeskuksessa kohteekseen miestä, jota hän epäili entisen naisystävänsä uudeksi kumppaniksi. Tekojen motiivina saattoi olla myös kosto siitä, että henkensä menettäneet olivat estäneet ampujaa pääsemästä myymälään. Poliisi pitää mahdollisena sitä, että yksikään surmansa saaneista ei ollut valikoitunut tekijän kohteeksi sattumanvaraisesti. Keskusrikospoliisin tekemän esitutkinnan mukaan kaikki uhrit kuolivat heti saamiinsa vammoihin.

Kello 14.10 poliisi löysi Shkupollin kuolleena tämän Espoon Suvelassa sijainneesta asunnostaan, jossa hän oli ampunut itsensä.

Reaktioita
----------

* Suomen tasavallan presidentti Tarja Halonen, pääministeri Matti Vanhanen ja eduskunta esittivät surunvalittelunsa uhrien omaisille. Myös Viron presidentti Toomas Hendrik Ilves esitti surunvalittelunsa.
* Vuoden 2009 pakolaisnaiseksi valittu Kosovon albaani Fatbardhe Hetemaj toivoo, ettei vastuuta tapahtuneesta sysättäisi muille kosovolaisille. Hän on järkyttynyt tragediasta ja korostaa, että teon olisi voinut tehdä kuka tahansa henkisesti järkkynyt henkilö kansallisuudesta riippumatta. "Ilmeisesti hän on myös halunnut omistaa tämän entisen naisystävänsä", Hetemaj kommentoi Shkupollin käyttäytymistä kosovolaistapojen näkökulmasta.
* Pääministeri Matti Vanhanen oudoksui sitä, että Shkupollin oleskelulupaa oli jatkettu, vaikka hänen kansalaisuushakemuksensa oli rikostaustan takia hylätty.

Lähteet
-------

### Yleiset lähteet

* Kullberg Anssi, toim: *Suomi Terrorismi Supo*. WSOY, 2011. ISBN 978-951-0-38557-7.

### Viitteet

1. 1 2 3  Shkupolli päätti ex-puolisonsa elämästä ja kuolemasta *Turun Sanomat*.  27.5.2010. Viitattu 2.1.2010.
2. ↑   Suomi Terrorismi Supo, 2011 sivut 286-287
3. ↑  Kaikki junat pysähtyvät taas Leppävaarassa  31.12.2009. Yle. Viitattu 31.12.2009.
4. ↑  Surmaajaksi epäilty asui vuosia Mikkelissä *Länsi-Savo*.  31.12.2009. Viitattu 31.12.2009.
5. 1 2  Ampujaksi epäilty Ibrahim Shkupolli on tuomittu aiemmin aserikoksesta *HS.fi*.  31.12.2009. Sanoma News Oy. Viitattu 31.12.2009.
6. ↑  Yksi uhreista mikkeliläinen? *Länsi-Savo*.  31.12.2009. Viitattu 31.12.2009.
7. ↑  Holmlund: Luvattomien aseiden määrä saatava laskuun *MTV3.fi*.  1.1.2010. Viitattu 2.1.2010.
8. ↑  Ministeriö: Shkupolli haki Suomen kansalaisuutta
9. 1 2 3  Poliisi epäilee: Työntekijöiden joukkosurma Sellossa oli kosto *Ilta-Sanomat*.  1.1.2010. Viitattu 2.1.2010.
10. 1 2
11. ↑  Espoon ampumavälikohtauksessa useita uhreja, ampuja yhä vapaana *HS.fi*.  31.12.2009. Sanoma News Oy. Viitattu 31.12.2009.
12. ↑  Sellon ampujaksi epäillyllä useita tuomioita erilaisista rikoksista *HS.fi*.  31.12.2009. Sanoma News Oy. Viitattu 2.1.2010.
13. ↑  Sellon surmaajalla oli laiton ase
14. ↑  HS.fi: Poliisi löysi teräaseen surmatun naisen asunnosta.
15. ↑  IS: Ex-naisystävä surmattiin teräaseella
16. 1 2 3 4  YLE. Tiedotustilaisuus 31.12.2009. YLE Radio Suomi.
17. ↑  Prisman työntekijöiden surmia epäillään kostoksi *HS.fi*.  31.12.2009, päivitetty 1.1.2010. Viitattu 2.1.2010.
18. ↑  Mies ampui viisi ihmistä ja itsensä Espoossa *Länsi-Savo*.  31.12.2009. Viitattu 31.12.2009.
19. ↑  Ampuja tappoi naisystävänsä ensimmäisenä *Vartti.fi*.  1.1.2010. Viitattu 2.1.2010.
20. ↑  Shopping centre gunman Ibrahim Shkupolli found dead after killing five *TimesOnline*.  31.12.2009. Viitattu 1.1.2010. (englanniksi)
21. ↑
22. ↑  Poliisi: Kuudes kuollut oli ampuja itse *Ilta-Sanomat*.  31.12.2009. Viitattu 10.9.2013. (suomeksi)
23. ↑  MTV3: Vanhanen ja Halonen esittivät osanottonsa Sellon tapahtumista *MTV3.fi*.  31.12.2009. Viitattu 31.12.2009.
24. ↑  MTV3: Vuoden pakolaisnainen: En halua, että tragedia kohdistuu kosovolaisuuteen *MTV3.fi*.  31.12.2009. Viitattu 31.12.2009.
25. ↑  HS.fi: Vanhanen hämmästelee Sellon ampujan oleskelulupaa.

Aiheesta muualla
----------------

WikiuutisetWikiuutiset
Wikiuutisissa on aiheeseen liittyvä uutinen: 
***Espoon ostoskeskuksessa ammuskellut löydetty kuolleena*** 

* Kuvia tai muita tiedostoja aiheesta **Sellon ampumavälikohtaus** Wikimedia Commonsissa

* Poliisin tiedote: Ampumatapaus Espoon Sellon liikekeskuksessa
* Ibrahim Shkupollin eteneminen Sellossa MTV3 sivustolla
* Ibrahim Shkupollin haastattelu Nelosen uutisissa vuonna 2008 (osa 1)
* Ibrahim Shkupollin haastattelu Nelosen uutisissa vuonna 2008 (osa 2)
* Teppo Ovaskainen: Uusia paljastuksia Shkupollista – "Miksi häntä ei karkotettu?". Uusi Suomi 27.5.2010.